Titulná strana novín Roswell Daily Record z 8. júla 1947 informujúca o tzv. roswellskom prípade, pozorovaní neidentifikovaného lietajúceho predmetu (ufa) pri meste Roswell v Novom Mexiku
**Uhorková sezóna** je publicistické a hovorové označenie pre obdobie, keď sa v spoločnosti alebo v konkrétnej oblasti spoločenského diania, ako napríklad politika, šport či divadlo nič vážnejšie nedeje.

Spravidla ide o obdobie leta, respektíve letných prázdnin, ktoré je chudobné na mediálne zaujímavé udalosti, v dôsledku čoho masmédiá publikujú menej kvalitné články o spoločensky menej dôležitých témach bez hlbšieho či trvalejšieho významu. Niekedy ide o senzačné či nafúknuté správy, správy prevzaté zo zahraničia či dokonca o hoaxy.

Príkladom tém uhorkovej sezóny v 20. storočí vo svete boli napríklad pozorovania ufa, lochnesskej príšery či správy o kruhoch v obilí. Okrem toho sa periodiká snažia udržať si výšku odberu napríklad súťažami. V televízii sa uhorková sezóna prejavuje napríklad častým vysielaním repríz. Charakteristickou je uhorková sezóna aj pre divadlo, kde sa hodnotnejšie a vážnejšie diela často hrávajú iba v zimnej sezóne.

Pôvod spojenia
--------------

Slovné spojenie uhorková sezóna pochádza pravdepodobne z nemeckého slova *Sauregurkenzeit* („čas kyslých uhoriek"). Nemecké slovo malo podľa hypotézy prezentovanej napríklad jazykovedcom Ľuborom Králikom, vzniknúť prostredníctvom ľudovo-etymologickej zámeny spojenia *Zores- und Jokres-Zeit* („čas starostí a drahoty"), ktoré označovalo obdobie, počas ktorého dochádzalo k oslabeniu obchodných aktivít a ktoré ľudia spájali predovšetkým s letom. Postupne malo začať označovať aj obdobia chudobné na politické a kultúrne udalosti. Podľa podobnej hypotézy Jana Chaloupka pochádza spojenie z jazyka jidiš, zo spojenia *zóress und jókresszeit* („čas starostí a drahoty"), ktoré označovalo obdobie neskorého leta. Toto spojenie, ktoré malo byť vzdialené nemecky hovoriacim ľudom malo byť skomolené do podoby *sauere Gurkenzeit*. Druhá hypotéza vychádza z toho, že spojenie pôvodne označovalo letné obdobie, keď sa uhorky oberali, zavárali alebo predávali. Podľa menej pravdepodobnej hypotézy označoval nemecký pojem pôvodne zimné obdobie, keď sa v Nemecku nepodával čerstvý šalát, ale zavárané kyslé uhorky.

Jedným z najstarších výskytov spojenia v historických prameňoch je zmienka v liste z roku 1828 adresovanom Johannovi Wolfgangovi Goethemu jeho známym z Berlína. Táto korešpondencia spojenie používa jednak v súvislosti so situáciou vo svete obchodníkov ale aj v oblasti divadla. Do češtiny sa termín dostal v 80. rokoch 19. storočia, pričom najstaršou zmienkou je pravdepodobne využitie pojmu v humoristickom zborníku Paleček z roku 1875. V slovenskej tlači sa výraz objavuje v júli 1907, keď viaceré noviny informovali o tom, že na učiteľku kúpajúcu sa v Jadranskom mori pri ostrove San Giorgio zaútočil obrovský žralok, ktorý ženu usmrtil a zjedol.

Zaujímavosť
-----------

Pôvodný článok slovenskej Wikipédie o uhorkovej sezóne citoval 21. augusta 2022 vo svojej homílii gréckokatolícky arcibiskup Cyril Vasiľ počas odpustovej slávnosti v Ľutine.

Poznámky
--------

1. ↑  Z nem. *Sauregurkenzeit* alebo *sauere Gurkenzeit*, čes. *okurková sezona*, poľ. *czas* (alebo *sezon*) *ogórkowy* alebo *pora ogórgowa*, maď. *uborkaszezon*, angl. *cucumber time*, nór. *agurktid*, hol. *komkommertijd*. Zriedkavejšie sa nazýva aj synonymickým pojmom **mŕtva sezóna**, čes. *mrtvá sezóna*, fra. *morte saison*, angl. *dead season*, *slack season*, *dull season*, pol. *martwy sezon*. Historicky sa v češtine používalo aj spojenie *doba kyselých okurek*.

Referencie
----------

1. 1 2   *Výraz uhorková sezóna môže pochádzať z prostredia nemeckých obchodníkov* [online]. Zvolen: My Zvolen, [cit. 2022-08-21]. Dostupné online.
2. 1 2 3 4 5 6   *Čeština všední i nevšední*. Praha : Academia, 1973. Kapitola Kdy se nakládají okurky?, s. 353 – 355.
3. 1 2 3  uhorkový. In: PECIAR, Štefan, ed. *Slovník slovenského jazyka*. Zv. IV. S – U. Bratislava : Vydavateľstvo SAV, 1965. Dostupné online. S. 650.
4. 1 2  sezóna. In: PECIAR, Štefan, ed. *Slovník slovenského jazyka*. Zv. IV. S – U. Bratislava : Vydavateľstvo SAV, 1965. Dostupné online. S. 63.
5. 1 2  uhorkový. In:  *Krátky slovník slovenského jazyka*. 4. dopl. a upr. vyd. Bratislava : Veda, 2003. 985 s. Dostupné online. ISBN 80-224-0750-X.
6. ↑  sezóna. In:  *Slovník cudzích slov: akademický*. 2. dopl. a preprac. Bratislava : Slovenské pedagogické nakladateľstvo – Mladé letá, 2005. 1054 s. [Cit. 2022-08-21]. Dostupné online. ISBN 80-10-00381-6.
7. 1 2 3  JANCURA, Vladimír. *Chvála uhorkovej sezóny* [online]. Pravda, 2020-08-13, [cit. 2022-08-21]. Dostupné online.
8. 1 2   Trochu o televízii. *Slovenské pohľady*, 1969, roč. 85, čís. 9 – 12, s. 156.
9. 1 2  OKURKOVÁ SEZONA. In: NOVOTNÝ, Michal. *Zákulisí slov*. Praha : Motto, 2003. ISBN 80-7246-162-1. S. 81 – 82.
10. ↑  VASIĽ, Cyril. Homília arcibiskupa Vasiľa v Ľutine: Kto tu koho uráža?. *Postoj*, 21. 8. 2022. Dostupné online [cit. 2022-08-21].